KIRJALLINEN KYSYMYS E-2215/01 esittäjä(t): María Sornosa Martínez (PSE) komissiolle. Ajoneuvojen hälytysvalojen yhdenmukaistaminen.



Virallinen lehti nro 040 E , 14/02/2002 s. 0220 - 0221



KIRJALLINEN KYSYMYS E-2215/01 esittäjä(t): María Sornosa Martínez (PSE) komissiolle (24. heinäkuuta 2001) Aihe: Ajoneuvojen hälytysvalojen yhdenmukaistaminen Aiemmat samasta aiheesta esitetyt kysymykset: E-3022/00(1) ja E-4033/00(2) Vuoden 2000 syyskuusta lähtien olen painottanut komissiolle ja neuvostolle, että Espanjassa ajoneuvojen hälytysvalojen väri ei ole tällä hetkellä sama kuin muissa EU-maissa, joissa valot ovat sinisiä. Hälytysajoneuvot, kuten paloautot ja ambulanssit käyttävät samoja oransseja hälytysvaloja kuin jäteautot ja erikoiskuljetusautot. Sininen valo on varattu vain poliisille. Tilanne on epäselvä ja siitä aiheutuu liikenneongelmia hälytysajoneuvoille ja jopa vaaraa kansalaisille. YK:n Euroopan talouskomission sääntö nro 65 koskee hälytysvalojen yhdenmukaistamista, mutta siinä ei eritellä, minkä väriset valot milläkin ajoneuvolla pitää olla. EY ei ole allekirjoittanut tätä sääntöä, sillä jäsenvaltiot ovat halunneet pitää kiinni mahdollisuudesta säännellä näiden laitteiden käyttöä ja teknisiä ominaisuuksia. Vastauksessaan kirjalliseen kysymykseen tästä aiheesta (E-3022/00) komissio katsoi, että jos siihen ilmenee tahtoa, yhteisö voisi yhdenmukaistaa hälytysajoneuvojen laitteistot erottamalla ne muiden ajoneuvojen merkkivaloista. Neuvosto vastasi äskettäin samaan aiheeseen liittyvään kysymykseeni (E-4033/00), että jos komissio toimittaa asiaa koskevan ehdotuksen tulevaisuudessa, neuvosto sitoutuu tarkastelemaan perusteellisesti säännösehdotukset. Katsooko komissio, että edellä mainitun neuvoston antaman vastauksen perusteella ja ottaen huomioon ensimmäisessä kappaleessa mainitut kansalaisten turvallisuutta koskevat seikat on jo tarpeeksi tahtoa yhdenmukaistaa hälytysvalojen käyttö Espanjan ja Euroopan pelastusalan ammattilaisten esittämien vaatimusten mukaisesti? Miksi komissio on niin haluton yhdenmukaistamaan ajoneuvojen hälytysvalot, vaikka se on tärkeä liikenneturvallisuutta edistävä asia, joka täytyy ratkaista pikaisesti? (1) EYVL C 113 E, 18.4.2001, s. 230. (2) EYVL C 235 E, 21.8.2001, s. 51. Erkki Liikasen komission puolesta antama vastaus (25. syyskuuta 2001) Komissio haluaa parantaa tieturvallisuutta kaikkialla yhteisössä ja poistaa kaupan esteet. Molemmat tavoitteet koskevat myös autonvalmistusalaa. Yhteisön oikeudessa ei säännellä hälytysajoneuvojen valmistusta eikä varsinkaan niissä käytettävien hälytysvalojen väriä. Näitä ajoneuvoja valmistetaan ja muutetaan hankintaviranomaisen vaatimusten mukaisesti niin, että kulloisetkin käyttövaatimukset otetaan huomioon. Tällaisten ajoneuvojen eroja ei voida pitää kaupan esteinä. Komissio tietää, että muissa jäsenvaltioissa kuin Espanjassa sinistä hälytysvaloa voivat käyttää muutkin kuin poliisi. Ilman pitävää näyttöä siitä, että oranssien hälytysvalojen käyttö ambulansseissa ja paloautoissa Espanjassa aiheuttaa merkittävää vaaraa, ei ole perusteita ehdottaa, että kaikki hälytysajoneuvot varustettaisiin sinisillä hälytysvaloilla. Komissio tekee kuitenkin lisäselvityksiä asiasta yhteistyössä Espanjan vastaavien viranomaisten kanssa.